D amwan, ifer n usaklu iɣelli. Deg teɣmaṛt rriɣ iman-iw di ṭtaṛf ttmuquleɣ deg yillel, imeṭṭi n wallen-iw yeswa akal yewwet uɣurar n unebdu. Muqqleɣ s igenni meǧdeɣ; taḍatt-iw tuɣal-d ur tewweḍ anda sermeɣ. Tebrek n tegnawt tesseɣ ɣef wul-iw, tuɣal tnezzayt d iḍ. Ttrajjuɣ-kem, wissen d aɣeṛrab, d taflukt neɣ d tayugt ad yi-ikem-id-yawin.
Refdeɣ-d adlis, iskilen it-yeččuren d isem-im , muqqleɣ deg cbaḥa id -yezzin yemmugar-iy-id wudem-im yecmumeḥ. Tttrajjuɣ ad d-taseḍ, s tefsut ad d-tegluḍ.
Yeweḍ-d wass-nni! tin urǧiɣ acḥal tura ad d t-ass! Kkreɣ zik ɣef 08:00 d abrid ar unafag n Orly. Timesrifegt Lzzayer Lpari ad d-taweḍ ɣef 10:20. Kra n wakud kan wweḍeɣ s anafag , tasaɛett id-yeggran tugar ɣur-i ayen akk reǧǧiɣ. Akken ad iɛeddi wakud, uɣaɣ-d aɣmis d lqahwa. Cwiya kan ttwaliɣ areqqas yewweḍ 10:30. « Kra n ddqqayeqq kan ad taweḍ » qqareɣ-as deg wul-iw. Azgen n tasaɛett akken ha-tt-an tejba-d!
Muqqleɣ-tt suɣaɣ: »Mimi! »
Tuzzel-d ɣur-i tger-iyi irebbi, tmuqqel-iyi-d teḍṣa, tenna-iyi-id: » tura ulac anwa ad aɣ-yebḍun. »
-Aql-aɣ deg telwit d tlelli! Mačči d tamurt n yillu ta. Netta deg yigenni d ṛebbi, ma d nekkni deg lqaɛa d iluyen n teyri. Netta deg yigenni yettdeggiṛ imeslayen n lmut, nekni nesqurraɛ-asen s ccnawi n tudert. Tagla-s trennu-d llaẓ, aɣṛum-nneɣ yesseččay allaɣ n umdan.
Deg yal tama sulin-as ssṛaya, nekni taxxamt ur tt-nesɛi
Tillin-is tarra-kem ur telliḍ! Asaḍuf-is yekkes-am izerfan! Tezgiḍ d taneggarut, teṣseḥmed tagara, neɣ d tin yettṛajun tagara-s. Tagara-m tebda deg tezwara, dduḥ-im si tellalit d aẓekka!
S yisem n uḥnin, wwet-ten-kem, ɛagḍen fell-am rnan sbeddeden-am-d lɛessa. S ccan-is ameqqṛan kkesn-am azal. S lqedṛa-s sruḥen-am adabu. S tmussni-s bɣan ad tixreḍ deg uɣerbaz.
Nerna cwiya, neṭtef-d ataksi almi d axxam.
Tameddit n wass, nekk d Mimi nebɣa ad neffeɣ seg uxxam, surrefm-iyi ! Ad neffeɣ seg texxamt, 13 lmitrat; kriɣ-tt s 400 €.
-Awi! D ta i d Lpari, tamezduɣt ɣlayet, taxxamt-a degs- takuzit , taxzant, taḥibust d umḍiq i yedlisen.
Maca, akken id as-qqaṛen s teqbaylit: ṭiq deg wulawen, nekni ulawen-nneɣ d agaraw n tayri.
Aṭas ad yasmen, ad as-inin : mmuqqel tura a ddin Rebbi, nekni nebna-yaset sṛaya, arnu arnat asaṛṣaṛ!
Kra ad as-inin: yetmenyik wamdan-a. Tella tayri deg yiwet n texxamt ! Yella weeee!
Kra ad as-inin: inɛeddin n yemdanen am wi, seqcaren kawkaw fell-nneɣ.
Akka i d tamurt-ina i d-nusa, tayri ttaggaden-tt yemdanen. D acu, ma ulac-itt ur tettilli tudert.
Idlisen neqqaṛ nekk d Mimi id-yettawin isental n tayri, tilelli,tuzzuft d waṭas nniḍen.
Amussnaw aneggaru i ɣriɣ d S.FREUD.Ḥemmleɣ aṭas ayen yettaru akken diɣen ḥemmleɣ ad fekkiɣ tiṭ d tameẓẓuɣt i wid akk id ileddin allen i talsa. Tamussni tettruzu asalu deg ubrid yessa udfel, tessuffuɣ amdan seg tizi, temmel-as abrid ar uzaɣaṛ. Tamussni teswway igran ifuden seg teṛɣi n yir tiktiwin.
Ur yi-tettamnem ara ma niɣ-awen-d : tettasi-yi-d seg tɣuṛi d tira! D amehbul ! Tikwal ma naɛyu deg tira, ḥala deg ussu id tettas. Mimi tessen-iyi, nekk s timmad-iw snaɣ-tt, ad senssareḥ d axbac alma yeggi-yaɣ yiḍes.
Send ad neffaɣ qimmaɣ ttaruɣ, mi uriɣ tafyirt neɣ snat ad semḥuɣ. Mi yid-twala Mimi tewhem!
-D acu yettaru ubaḥan-iw?
-Uh,aqli rwiɣ akk! Aru, sxerbubec !
-HHH, d allaɣ-ik id yexarbubcen.
-seg tmetti.
-mazal-ik tettadreḍ-tt-id?
-ɣas nrewl-as-d, mazal wid teṭṭef gar waccaren-is.
-nekk d kečč aql-aɣ da mačči dina. Yewwi-d fell-aɣ ad nmuqqel immal-nneɣ isenfaren – nneɣ d tarwa – nneɣ.
– Imal – nneɣ d win n talsa, isenfaren – nneɣ d ammenuɣ ɣef teɣdemt, tarwa – nneɣ d tisutiwin ad nessuteḍ s uyefki n tlelli.
-mon rebelle! (tenna-yi-t-id s tefransist).
– tamelḥant -iw ! Am d-iniɣ d acu i bɣiɣ ad aruɣ.
-ini-d « mon trésor » (s tefransist).
Yiwen n wass deg taddart-nneɣ llan sin n yelmeẓyen, Meẓyan d Linda, myḥemmalen mliḥ.
Ɣas FACEBOOK d tilifun ur llin deg teswiɛt-nni, maca lkaɣeḍ d wulawen llan. Ttiɛad-nsen mi ara tawi tnafa at Taddart.
– waw! Mi ara-yḥemmel umdan, yettruẓu uzzal s wuffal.
– mazal a tesleḍ iwayen ad d-yernun!
– siwled ! Siwled a Meẓyan-iw!
– Tura a Linda-w. HHH! Akken tesneḍ taddart n Leqbayel am uxxam ameqqran, yal axxam d taxxamt deg uxxam-a! Linda d Meẓyan d lǧiran, aɣerṛab ɣef uɣɣṛab. Ihi timlilit-nsen tettil-id ɣef 02:00 tanezzayt, Meẓyan ad iǧleb ar sqef n uxxam n Linda. Ad as d-teldi tawwurt ad yiṣub ar texxamt-is.
– ulac wid iyasen-ifaqen deg twacult?
– yemma-s d baba-s n Linda gannen ukessar , rnu ddan deg laɛmeṛ, ma usawen anda llant texxamin n sin waytma-s , yiwen deg tseddawit ma d wayeḍ d axeddam deg Seḥṛa. Ɣef waya Roméo d Juliette n taddart n nnif d lḥeṛma ufan-as abrid i tayri d tuzzuft.
Imru d lkaɣeḍ senṭaqen-d ulawen, ttawin ttaran s tufra imeslayen yelhan tara tmetti dir-iten.
– d asalu a win!
– sled kan !
– aqli selleɣ-d.
– yiwen wass , Muḥend Aɛṛab, xali-s n Linda iwala yelli-s tamecṭuḥt imi id-teffeɣ s tebrat id as-d-tefka Linda. Yessawel-as, yeksa-as tabratt-nni. Mi yeɣṛa ayen yuran, claɣem-is bedden, udm-is yuɣal d awṛaɣ. Yuɣal yerra tabrat akken tella yenna-yas i yelli-s ax a mimic-iw. Deg wul-is daxel yerkkem.
– d acu id- yuran deg tebrat ? Amek tekfa
tmacahutt-nsen?
Deg tebrat -nni Linda tura: « azul a yamelḥan -iw. Seg wass-nni id- truḥeḍ ar Lzzayer ur lliɣ deg telwit. Limmer sɛiɣ afriwen tili ufg-aɣ-d, akken ad ɣliɣ deg yirebbi-k am tetbirt.
Cedheɣ ṣṣut-ik, tamuɣli n wallen-ik, d ifassen-ik ilegɣanen. Txusḍ-iyi! Yal mi ara ad d-taweḍ 02:00 ad d- ndekwaleɣ seg yiḍes, ad siɣeɣ tafat. Deg ussu ttwaliɣ snat n tfekkiwin, deg yiɣɣaṛban n texxamt ajajiḥ n teyri-nneɣ yefka-d aɛeǧǧaǧu.
Mi i yak-waleɣ tuɣaleḍ-d yuɣali-yi-d usirem. Uyseɣ ad nemzer. Tikkelt-a bɣiɣ deg wass. Lǧemɛa sdat-nneɣ, yemma d baba ad ṛuḥen ar xali Xellaf deg Tizi wezzu, yuḍen acḥal-aya. Nekk ad iliɣ iman-iw deg uxxam. Mi iyi-id-twalaḍ ar ṭṭaq n texxamt n Saɛid-nneɣ yeqqublen axxam-nwen, ṛuḥ-d ar tewwurt n ufrag tkecmḍ-d. Ad nečč, ad neḥku, ad nezhu.
Linda yetnaken fell-ak, ḥemmleɣ-k a Meẓyan. »
– d ta i d tayri!
– ayen d-iteddun ad yesluɣ kulec.
– tluɣ deg tezawra a yamelḥan -iw, tamurt n » s tufra ». Tezriḍ ḥqa?
– dacu?
-tnakeɣ fell-ak ula d nekk!
– ula d nekk, « ti amo » (s teṭtelyanit deg uḍris).
Hence-aɣ-tt-id ɣur-i i kra n wakud, neɣli deg wussu-nneɣ amzun akken s tufra id-kecmeɣ neɣ d tikkelt tamenzut. Tafekka-w d Tafekka-s ttneqlabent amzun d tasanfunit ! Amzun neḥbes akud, neggra-d iman-nneɣ di lqaɛa! Kra n wakud seld nessuli, tmuqli-yi-id tenna-d: « aqleɣ deg telwit , ulac amcum. »
Muqqleɣ-tt niɣ-as: » amcum ur yettili, aqli-yi yid-m d amwanes. »
– Linda d Meẓyan, amek ?
– baba-s d yemma-s ṛuḥen ar Tizi Wezzu, ma d ayetmas usan-d, xwali-s d laɛmumi-s usan-d. Fren-asen sdat n tewwurt almi d-yewweḍ Meẓyan ad yekcem uzzlen fell-as ad tenɣen.
Linda mi d-jban teṭtef-d Mezyan deg wufus-is akken ad rewlen.
Mezyan yekcem takarust-is yerwel s Linda!
Snat n twaculin yebḍan acḥal-aya, tura dduklent. Tadukli ɣunzan ,tura bɣan-tt!
Kra n wussan, ufanten deg lexla, nɣan-ten i sin!
– Tamurt iɣunfan tayri!
Tamelḥant – iw tixxaṛ tura lhem n tmurt, yaɣ ad neffeɣ ad tissineḍ Lpari, rnu ass-a d tameɣṛa n uẓawan.
Nefɣ-d deg uxxam akken ad nwali wid yessawalen i tudert.
AMAR BENHAMOUCHE
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn gaz_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn som_Latn